**Când nu mă ții de mână**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„A fi cu tine sau a nu fi cu tine este singurul

mod pe care îl am la îndemână să măsor timpul”

Jorge Luis Borges

- Citesc în zori un vers care mă doare

Când desenează amintiri în zbor

Pe-un şevalet, torcând culori amare,

Iar mori de vânt mă macină uşor.

Păşesc în gol, absenţa ta ucide

Iubirea de pământ sau de văzduh,

E trist condeiul, rimele aride,

Versul ce-l scriu nu are niciun duh.

Când nu mă ții de mână mai rămâne

Doar lacrima pe orizontul mut,

Un pas bizar și drumuri fără mâine,

Aroma unui vis de început.

- Nu măsura-n cuvinte depărtarea,

Rătăcitor prin vechiul labirint

Să vii la ceas târziu, urmând chemarea,

Lângă portalul mare, de argint.

Eu n-am plecat de-acolo niciodată,

În fiecare vis te-am aşteptat,

Povestea mea-i atât de-adevărată,

Iar caierul acesta fermecat

Îl torc sperând că poate-o să rămână,

Brodat cu fir de gând pe-un colţ de stea

Poemu-n care ne ţineam de mână

Sub cerul nopţii blând de catifea.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015